YouTube-videoer med løfter om job og spændende karriere og flere besøg på ungdomsuddannelserne rundt om i Thy. Hos UCN har man i flere måneder arbejdet på at skabe interesse for uddannelsen som produktionsteknolog i Thisted , så det første hold kan tage plads på Campus Lerpyttervej i Thisted ved siden af sygeplejersker og pædagoger. - Der er et behov for produktionsteknologer, siger Peter Møller Pedersen, uddannelsesdirektør UCN. Han forklarer, at arbejdet med at oprette den nye uddannelse har været i gang i flere år. Tilbage i januar 2020 annoncerede UCN sammen med kommunen, at man på baggrund af dialog med det lokale erhvervsliv vurderede, at der var grundlag for uddannelsen i Thisted. Da ansøgningerne blev gjort op ved fristen for kvote 1-ansøgninger i sommeren 2020, stod det imidlertid klar. Interessen var ikke stor nok for den toårige uddannelse. - Der var ikke nok ansøgere til, at det fagligt og økonomisk havde givet mening, erkender uddannelsesdirektøren. Han ønsker ikke at give et konkret tal for antallet af ansøgere, men fortæller, at der var tale om en håndfuld. - Der skal være studerende nok til et pædagogisk miljø med dynamik imellem de studerende, understreger han. Derfor valgte man for en stund at skrotte planerne. Øget interesse Da ambitionen om Thy-uddannede produktionsteknologer brast stod UCN over for en svær beslutning: drop drømmen eller giv det endnu et skud. - Efter dialog med kommunen og erhvervslivet besluttede vi at prøve igen, siger Peter Møller Pedersen. Derfor søsatte man en kampagne på flere ungdomsuddannelser, lancerede reklamevideoer med tidligere studerende fra uddannelsen i Aalborg og forsøgte at appellere til folk, der allerede er i job. - Vi har helt klart oplevet mere interesse den her gang, lyder det fra Peter Møller Pedersen. Fredag blev de seneste tal for antallet af ansøgere til uddannelsen i Thisted opgjort. De viser ifølge uddannelsesdirektøren, at drømmen lever endnu. - Det er ikke helt urealistisk. Vi ved, at der kommer rigtig mange i den sidste i weekend, siger han. Fristen for at søge ind på uddannelsen eller en af de andre via kvote 1 udløber klokken 12 mandag. - Uddannelsen giver rigtig gode jobmuligheder og gode odds for et stabilt job. Der er også gode muligheder for at videreuddanne sig, slutter Peter Møller Pedersen.

Referat:
Virksomheder i Thy hungrer efter produktionsteknologer, men i 2020 søgte for få ind på uddannelsen i Thisted. Nu satser UCN på, at stigende interesse kan skabe grundlag for en helt ny uddannelse i Thy.